Алақай, лагерьге барамын!

«Жаз жайнатып, күн күлдіріп, біз лагерьге барамыз», - деп оқу жылы аяқталысымен мектеп оқушылары жазғы лагерьлерге баруға асығады. Жайраңдаған жаздың қуаныш пен шаттыққа толы ұмытылмас естеліктері балалардың осындай жазғы демалыс лагерінен бастау алары сөзсіз. Біздің мектебімізде де «Улыбка» атты жазғы демалыс лагері үш ауысым бойынша жұмыс жасауға кірісті. 1-ауысымда 18 бала уақыттарын көңілді өткізуде. Олардың ішінде көп балалы және әлеуметтік жағынан аз қамтылған отбасы балалары бар. Лагерьге келген демалушыларды күнделікті мектеп медбикесі денсаулықтарын тексеріп, олармен сауықтыру іс-шараларын жүргізеді. Жазғы лагерьде балалардың сапалы тамақтануы да назардан тыс қалмаған. Арнайы бекітілген ас мәзірі бойынша балаларға 2 мезгіл тамақ беріледі. Балалар көңілді демалып, жанын әнге, сылдыр күлкіге тойдырып әртүрлі іс-шаралар мен спорттық ойындар өткізіп жүрген 2 тәрбиеші, 1 аға тәлімгер бар. Лагерь демалушыларына әр түрлі ойындар ойнатылып, спорт жарыстары, тақырып бойынша тапқырлық, сөзжұмбақ сайыстары ұйымдастырылып тұрады. Бір мезгіл балдырғандар сурет салып, тақпақ жаттап, ән салады. Күнде жоспар бойынша таңертеңгілік жаттығулар, ертеңгіліктер, сайыстар өтеді. Тәрбиешілер әр күнге белгіленген түрлі мерекелік іс-шараларды ұйымдастырып, балғындардың демалысы қызыққа, қуанышқа толы болуына бар күш-жігерлерін, өнерлерін аямай жұмсауда. Алдағы уақытта балалармен Сауықтыру комплексіне, орманға, мұражайларға саяхат жасау жоспарланып отыр. Осылайша біздің шағын сауықтыру алаңымыз оқушылардың көңілінен шығады деген ойдамыз.